Departement waarsku oor droogte; waterbeperkings ingestelArgieffoto (Foto: dechatorn, Pixabay) Die departement van water en sanitasie het sy kommer uitgespreek oor die droë seisoen wat Suid-Afrika tans beleef. “Groot dele van die land sal na verwagting baie droë toestande en erge hitte beleef tydens die feesseisoen, weens min reën,” het dr. Dennis Dlamini, hidroloog by die departement, gesê. “ Dlamini het afgevaardigdes by ŉ werkswinkel in Pretoria toegespreek en gepraat oor die swak reënvooruitsigte vir verskeie provinsies, waarvan sommige reeds droogtetoestande beleef. Dlamini het gesê buiten die Wes-Kaap en Oos-Kaap moet die res van die land hulleself gereedmaak vir ŉ laer as gemiddelde reënval tydens die betrokke periode. Hy het egter gewaarsku dat mense tog gereed moet wees vir kitsvloede. Intussen het Rand Water, wat Pretoria, Johannesburg en Ekurhuleni van drinkwater bedien, aangekondig dat die onderskeie munisipaliteite waterbeperkings onmiddellik ingestel het weens die toename in die aanvraag as gevolg van die hoë temperature. Die tydelike waterbeperkings geld tussen 06:00 en 18:00 en inwoners mag nie tuine met tuinslange of ŉ sproeierstelsel natspuit, motors met tuinslange was of swembaddens vol water tap nie.